b'\n_START_ARTICLE_\nM/S \xc3\x96stern\n_START_SECTION_\nAlus\n_START_PARAGRAPH_\nM/S \xc3\x96sternin pituus on 33 metri\xc3\xa4 ja se on rakennettu vuonna 1974 Norjassa. Aluksen autokannelle mahtuu 17 henkil\xc3\xb6autoa ja se sallii my\xc3\xb6s raskaiden ajoneuvojen kuljetuksen, koska kantavuus on 67 tonnia. Alus saa ottaa 126 matkustajaa, mutta Archipelago Lines on anonut lupaa 200:lle matkustajalle vuodeksi 2012._NEWLINE_Aluksen p\xc3\xa4\xc3\xa4kone sek\xc3\xa4 potkuriakseli vaihdettiin vuonna 2000. Kun alus ostettiin Suomeen, sen keula- ja per\xc3\xa4ramppeja jatkettiin, jotta ne soveltuisivat Suomessa k\xc3\xa4ytett\xc3\xa4viin kiinteisiin laitureihin. Aiemmin rampit olivat lyhyet, koska vuonoreiteill\xc3\xa4 laiturit ovat s\xc3\xa4\xc3\xa4dett\xc3\xa4vi\xc3\xa4. Aluksen suuri ravintolasalonki sijaitsee alakerroksessa, eik\xc3\xa4 tilassa ole ikkunoita. Aluksessa on my\xc3\xb6s salonki yl\xc3\xa4kerrassa, ja kummassakin tulee olemaan kahviot.\n_START_SECTION_\nK\xc3\xa4ytt\xc3\xb6historia\n_START_PARAGRAPH_\nAlus toimi Norjassa vuonoliikenteess\xc3\xa4 V\xc3\xa6r\xc3\xb8y -nimisen\xc3\xa4._NEWLINE_Archipelago Lines osti aluksen Norjan Bergenist\xc3\xa4 vuonna 2011 300\xc2\xa0000 eurolla ja samalla aluksen nimi muutettiin \xc3\x96sterninksi.  Aluksen uusi nimi \xc3\x96stern, on otettu vuosikymmeni\xc3\xa4 Saaristomerell\xc3\xa4 seilanneesta vuonna 1873 rakennetusta ja 1968 k\xc3\xa4yt\xc3\xb6st\xc3\xa4 poistetusta M/S \xc3\x96stern-aluksesta. Alus hankittiin korvaamaan M/S Linta, koska Lintaan ei huippusesongin aikana mahtuneet kaikki halukkaat matkustajat ja ajoneuvot._NEWLINE_\xc3\x96stern korvasi Lintan kes\xc3\xa4kuussa 2011, kun \xc3\x96sternin muutosty\xc3\xb6t saatin p\xc3\xa4\xc3\xa4t\xc3\xb6kseen. \xc3\x96stern jatkaa Lintan reitill\xc3\xa4 Saaristomerell\xc3\xa4 Naantalin ja Paraisten kaupunkien saaristossa niin kutsutulla Pienell\xc3\xa4 Rengastiell\xc3\xa4, reitill\xc3\xa4 Nauvo\xe2\x80\x93Seili\xe2\x80\x93Hanka (Rym\xc3\xa4ttyl\xc3\xa4). \xc3\x96sternin laituripaikka sijaitsee Paraisten kaupungin Nauvon p\xc3\xa4\xc3\xa4saaressa Storlandetissa, sen kirkonkyl\xc3\xa4ss\xc3\xa4 Nauvon vierasvenesatamassa. Sielt\xc3\xa4 se taittaa merimatkan Seilin saareen 25 minuutissa. Seilist\xc3\xa4 Hankaan matka kest\xc3\xa4\xc3\xa4 35 minuuttia. Hanka sijaitsee Naantalissa, Rym\xc3\xa4ttyl\xc3\xa4n Aaslaluodon saaressa. Laivareitin varrelle on rakennettu kuusi vanhan mallin mukaista merimerkki\xc3\xa4._NEWLINE_Reittiaikataulussa ajalle 20. toukokuuta\xe2\x80\x9328. elokuuta 2011, \xc3\x96stern liikenn\xc3\xb6i joka p\xc3\xa4iv\xc3\xa4 kolme kertaa edestakaisin v\xc3\xa4lill\xc3\xa4 Nauvo\xe2\x80\x93Seili\xe2\x80\x93Hanka. Reitin matka-aika on noin yksi tunti. Reitin laituriet\xc3\xa4isyydet ovat Hanka\xe2\x80\x93Seili 4,1 meripeninkulmaa ja Seili\xe2\x80\x93Nauvo 3,3 mpk.'